CELEX: 32015R0741
Language: el
Date: 2015-05-08 00:00:00
Title: Εκτελεστικός κανονισμός (ΕΕ) 2015/741 της Επιτροπής, της 8ης Μαΐου 2015, για την τροποποίηση του εκτελεστικού κανονισμού (ΕΕ) αριθ. 737/2012 για την προστασία ορισμένων αποθεμάτων στην Κελτική Θάλασσα

9.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 118/1
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/741 ΤΗΣ ΕΠΙΤΡΟΠΉΣ
   της 8ης Μαΐου 2015
   για την τροποποίηση του εκτελεστικού κανονισμού (ΕΕ) αριθ. 737/2012 για την προστασία ορισμένων αποθεμάτων στην Κελτική Θάλασσα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 850/98 του Συμβουλίου, της 30ής Μαρτίου 1998, για τη διατήρηση των αλιευτικών πόρων μέσω τεχνικών μέτρων προστασίας των νεαρών θαλάσσιων οργανισμών (1), και ιδίως το άρθρο 45 παράγραφος 1,
   Εκτιμώντας τα ακόλουθα:
   
               (1)
            
            
               Σύμφωνα με τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (2), η κοινή αλιευτική πολιτική αποσκοπεί στη σταδιακή κατάργηση των απορρίψεων, λαμβάνοντας υπόψη τις βέλτιστες διαθέσιμες επιστημονικές γνωμοδοτήσεις, αποφεύγοντας και περιορίζοντας, κατά το δυνατόν, τα ανεπιθύμητα αλιεύματα.
            
         
               (2)
            
            
               Το άρθρο 45 παράγραφος 1 του κανονισμού (ΕΚ) αριθ. 850/98 προβλέπει ότι, όταν για τη διατήρηση των αποθεμάτων θαλάσσιων οργανισμών απαιτείται άμεση δράση, η Επιτροπή θεσπίζει, επιπροσθέτως ή κατά παρέκκλιση από τον εν λόγω κανονισμό, οποιαδήποτε αναγκαία μέτρα.
            
         
               (3)
            
            
               Σύμφωνα με τις διατάξεις του κανονισμού (ΕΕ) αριθ. 1380/2013, είναι σκόπιμο να ενθαρρύνεται η ενίσχυση της επιλεκτικότητας βάσει αποτελεσμάτων.
            
         
               (4)
            
            
               Τα αποθέματα με ευρύ φάσμα ηλικιακών κλάσεων και επαρκές αναπαραγωγικό αποθεματικό είναι πιο ανθεκτικά στην εκμετάλλευση και, επομένως, έχουν περισσότερες πιθανότητες να επιτύχουν και να διατηρήσουν το επίπεδο της μέγιστης βιώσιμης απόδοσης. Λόγω των αναντιστοιχιών επιλεκτικότητας, πολλοί νεοεισελθόντες στο απόθεμα ιχθείς έχουν απορριφθεί σε μεγάλο βαθμό στην Κελτική Θάλασσα και η βελτίωση της επιλεκτικότητας θα συνδράμει στην ανάπτυξη ηλικιακών διαρθρώσεων ποικιλίας ετών.
            
         
               (5)
            
            
               Από γνωμοδότηση που ελήφθη από το Διεθνές Συμβούλιο για την Εξερεύνηση των Θαλασσών (ICES), τον Ιούνιο του 2013, προκύπτει ότι τα μέτρα που έχουν ληφθεί έως τώρα για την επανόρθωση της κατάστασης διατήρησης των γαδοειδών δεν ήταν επαρκή και απαιτούνται πολύ μεγάλες περικοπές των αλιευτικών δυνατοτήτων. Για τον εγκλεφίνο, για παράδειγμα, το ICES αναφέρει ότι «η είσοδος νέων ιχθύων στο απόθεμα το 2012 ήταν η χαμηλότερη στις χρονοσειρές».
            
         
               (6)
            
            
               Για το νταούκι του Ατλαντικού στην Κελτική Θάλασσα, το ICES κρίνει ότι το επίπεδο των πρακτικών απόρριψης εξακολουθεί να είναι πολύ υψηλό για τα ψάρια ηλικίας ενός και δύο ετών. Για τον γάδο, η μεγαλύτερη από τον μέσο όρο είσοδος νέων ιχθύων στο απόθεμα κατά το 2014 θα αποτελέσει αντικείμενο αλιείας στις αρχές 2015. Για τον εγκλεφίνο, το ICES κρίνει ότι κατά το 2014 και το 2015 αναμένεται απόρριψη σε ευρεία κλίμακα της πολυπληθούς γενιάς του 2013, εκτός αν ληφθούν πρόσθετα μέτρα για τη μείωση των απορρίψεων.
            
         
               (7)
            
            
               Ειδικότερα για τον εγκλεφίνο, είναι γνωστό ότι η είσοδος νέων ιχθύων στο απόθεμα είναι ασταθής και θα πρέπει να αξιοποιηθούν οι καλές περίοδοι. Το ICES αναφέρει ότι «η διαχείριση θα πρέπει να επικεντρωθεί στη βελτίωση της επιλογής του εγκλεφίνου στη μεικτή αλιεία» και ότι«θα πρέπει να εξεταστούν περαιτέρω τεχνικά μέτρα για τη μείωση των απορρίψεων παρεμπιπτόντων αλιευμάτων της κλάσης του 2013. Τα μέτρα αυτά θα μπορούσαν να περιλαμβάνουν την αύξηση του μεγέθους των ματιών στα δικτυώματα με τετράγωνα μάτια και/ή την αύξηση του μεγέθους των ματιών στην αλιεία γαδοειδών με στόχο τον εγκλεφίνο». Με άλλα λόγια, τα νεοεισελθόντα στο απόθεμα ιχθύδια γάδου και εγκλεφίνου θα εξακολουθήσουν να απορρίπτονται αν δεν αναληφθεί άμεση δράση.
            
         
               (8)
            
            
               Ως εκ τούτου, είναι απαραίτητο, πέραν των μέτρων που έχουν ήδη ληφθεί με τον εκτελεστικό κανονισμό (ΕΕ) αριθ. 737/2012 της Επιτροπής (3), να υπάρξει άμεση πρόβλεψη για ενισχυμένα μέτρα επιλεκτικότητας που θα εξασφαλίζουν ότι τα ποσοστά απορρίψεων θα μειωθούν κατά πολύ και θα επιτραπεί στα ιχθύδια να αναπτυχθούν, να αναπαραχθούν και να συμβάλουν στα μελλοντικά αλιεύματα.
            
         
               (9)
            
            
               Ως εκ τούτου, η διατήρηση των αποθεμάτων εγκλεφίνου, γάδου και νταουκιού του Ατλαντικού στην Κελτική Θάλασσα απαιτεί να αναληφθεί άμεση δράση.
            
         
               (10)
            
            
               Κατά συνέπεια, είναι σκόπιμο να ληφθεί μέριμνα για τη δυνατότητα χρησιμοποίησης εργαλείου διαφορετικού από εκείνο που προβλέπεται στον κανονισμό (ΕΚ) αριθ. 850/98, εφόσον η επιστημονική, τεχνική και οικονομική επιτροπή αλιείας (ΕΤΟΕΑ) εκτιμά ότι αυτό έχει ως αποτέλεσμα την ίδια ή υψηλότερη επιλεκτικότητα για τα γαδοειδή (δηλαδή τον γάδο, τον εγκλεφίνο και το νταούκι του Ατλαντικού) που αλιεύονται στο πλαίσιο μεικτής βενθοπελαγικής αλιείας στην Κελτική Θάλασσα (διαιρέσεις ICES VIIf, VIIg και το τμήμα της VIIj που βρίσκεται βορείως του γεωγραφικού πλάτους 50° Β και ανατολικώς του γεωγραφικού μήκους 11° Δ).
            
         
               (11)
            
            
               Από επιστημονική ανάλυση προκύπτει ότι η μικρή αλιεία με στόχο το νταούκι του Ατλαντικού ανατολικώς του γεωγραφικού μήκους 8° Δ θα επηρεαζόταν δυσανάλογα από την τοποθέτηση δικτυώματος με τετράγωνα μάτια και μέγεθος ματιών μεγαλύτερο από αυτό που χρησιμοποιείται επί του παρόντος. Λόγω της περιορισμένης αλληλεπικάλυψης με τις περιοχές της Κελτικής Θάλασσας όπου απαντά γάδος και εγκλεφίνος, προέκυψε ότι η συνέχιση των μέτρων που προβλέπονται στον εκτελεστικό κανονισμό (ΕΕ) αριθ. 737/2012 είχε αποδεκτές επιπτώσεις στον γάδο και τον εγκλεφίνο, ενώ συγχρόνως διαφύλαξε την αλιεία στη συγκεκριμένη περιοχή.
            
         
               (12)
            
            
               Στις 16 Δεκεμβρίου 2014, το Συμβούλιο και η Επιτροπή συμφώνησαν σχετικά με την ανάγκη να ενισχυθεί η επιλεκτικότητα των μέτρων που προβλέπονται στον εκτελεστικό κανονισμό (ΕΕ) αριθ. 737/2012.
            
         
               (13)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το άρθρο 2 του κανονισμού (ΕΕ) αριθ. 737/2012 τροποποιείται ως ακολούθως:
   
               (1)
            
            
               η παράγραφος 1 αντικαθίσταται από το ακόλουθο κείμενο:
               «1.   Κατά παρέκκλιση από το άρθρο 7 παράγραφος 1 στοιχείο α) του κανονισμού (ΕΚ) αριθ. 850/98, τα αλιευτικά σκάφη που χρησιμοποιούν μάτια σάκου με μέγεθος μεταξύ 70 και 119 mm χρησιμοποιούν δικτύωμα με τετράγωνα μάτια μεγέθους τουλάχιστον 120 χιλιοστόμετρων.»
            
         
               (2)
            
            
               προστίθενται οι ακόλουθες παράγραφοι 3, 4, 5 και 6:
               «3.   Κατά παρέκκλιση από την παράγραφο 2, το δικτύωμα με τετράγωνα μάτια μπορεί να τοποθετείται πιο μακριά από τον σάκο της τράτας, εφόσον εκτιμάται από την επιστημονική, τεχνική και οικονομική επιτροπή αλιείας (ΕΤΟΕΑ) ότι διαφορετικός συνδυασμός εργαλείου και διάταξης διαθέτει χαρακτηριστικά όμοιας ή υψηλότερης επιλεκτικότητας για τον γάδο, τον εγκλεφίνο και το νταούκι του Ατλαντικού.
               4.   Κατά παρέκκλιση από την παράγραφο 1, τα αλιευτικά σκάφη που χρησιμοποιούν μάτια σάκου με μέγεθος μεταξύ 70 και 119 mm μπορούν να χρησιμοποιούν, αντί για δικτύωμα με τετράγωνα μάτια μεγέθους τουλάχιστον 120 χιλιοστόμετρων, εργαλείο ή διάταξη που, σύμφωνα με εκτίμηση της επιστημονικής, τεχνικής και οικονομικής επιτροπής αλιείας (ΕΤΟΕΑ), διαθέτει χαρακτηριστικά όμοιας ή υψηλότερης επιλεκτικότητας για τον γάδο, τον εγκλεφίνο και το νταούκι του Ατλαντικού.
               5.   Κατά παρέκκλιση από την παράγραφο 1, τα σκάφη που χρησιμοποιούν μάτια σάκου με μέγεθος μεταξύ 70 και 119 mm, των οποίων τα αλιεύματα σε κάθε αλιευτικό ταξίδι στην περιοχή της Κελτικής Θάλασσας ανατολικώς του γεωγραφικού μήκους 8° Δ περιλαμβάνουν τουλάχιστον κατά 55 % νταούκι του Ατλαντικού, μπορούν να χρησιμοποιούν δικτύωμα με τετράγωνα μάτια μεγέθους τουλάχιστον 100 χιλιοστόμετρων, αν χρησιμοποιούν τράτες βυθού ή γρίπους με ενιαίο μέγεθος ματιών ίσο ή μεγαλύτερο από 100 χιλιοστόμετρα.
               6.   Στα αλιευτικά σκάφη που κάνουν χρήση των παρεκκλίσεων που αναφέρονται στις παραγράφους 3, 4 και 5 πρέπει να έχει χορηγηθεί, πριν τον απόπλου, ειδική άδεια αλιείας από το οικείο κράτος μέλος σημαίας. Το κράτος μέλος σημαίας εξετάζει κάθε αίτηση για τέτοιου είδους άδεια σύμφωνα με το άρθρο 7 του κανονισμού (ΕΚ) αριθ. 1224/2009 του Συμβουλίου (4) και τα άρθρα 4 και 5 του εκτελεστικού κανονισμού (ΕΕ) αριθ. 404/2011 της Επιτροπής (5).
               
                  (4)  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1)."
						
               
                  (5)  Εκτελεστικός κανονισμός (ΕΕ) αριθ. 404/2011 της Επιτροπής, της 8ης Απριλίου 2011, για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009 του Συμβουλίου περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής (ΕΕ L 112 της 30.4.2011, σ. 1).»"
						
            
         Άρθρο 2
   Ο παρών κανονισμός αρχίζει να ισχύει την επομένη της ημέρας δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 29 Μαΐου 2015.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Μαΐου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 125 της 27.4.1998, σ. 1.
   
      (2)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
   
      (3)  Εκτελεστικός κανονισμός (ΕΕ) αριθ. 737/2012 της Επιτροπής, της 14ης Αυγούστου 2012, για την προστασία ορισμένων αποθεμάτων στην Κελτική Θάλασσα (ΕΕ L 218 της 15.8.2012, σ. 8).